**Яковлев Артем Яковлевич кун-çулĕ**

Хĕрлĕ юнлă, вĕри куççуллĕ, тертлĕ-асаплă Аслă Отечествăннăй вăрçă  çулĕсем кая-кая юлса пыраççĕ.

Вăрçă çулĕсенче хаяр вăрçă хирĕнче çапăçнă салтаксен шăпине аса илнĕ май мăнаçлăх туйăмĕпе чун-чĕре тулать.

Манăн асатте - Артем Яковлевич Яковлев, 1926 çулхи март уйăхĕн 9-мĕшĕнче Вăрнар районне кĕрекен Чăрăш Хирлеп ялĕнче хресчен çемйинче çуралнă. 7 класлă шкул, шоферсене вĕрентекен курс пĕтернĕ.

1943 çулта 18 çул та тултарман çамрăка Хĕрлĕ Çара илеççĕ. 1943  çулхи декабрьтен пуçласа 1944 çулхи июнь уйăхĕччен Мускав çывăхĕнчи  6-мĕш вĕренÿ автополкĕнче шоферсен курсĕнче вĕренет.

1944 çулхи декабрь уйăхĕнче 61-мĕш арми 1-мĕш Белорусси фронт тытăмне кĕрет.  1-мĕш Белорусси фронт командующийĕ Совет Союзĕн Геройĕ Жуков Г.К пулнă.

«Одерпа Висла» тата  «Варшавăпа Позтно» стратегилле операцисенче 1-мĕш Белорусси фрончĕн салтакĕсем çапăçнă. Польша çĕрне фашистсенче тасатнă май Варшава хулине ирĕке кăларнă, Одер шывĕ хĕрне пырса тухнă.

1945 çулхи апрель уйăхĕн 1-мĕшĕнче Хавель-Зее кÿлĕ урлă каçнă чух тăшман вут-çулăмĕ айĕн, Хĕрлĕ Çар салтакĕсемпе техникине ултă хутчен тĕрĕс-тĕкел каçарнăшăн, Артем Яковлев, çапăçури паттăрлăхшăн, правительствăн чи пысăк наградине – «Хĕрлĕ Çăлтăр» ордена тивĕçет.

Шыв-шурлă, канавлă вырăнта «тĕллĕн-тĕллĕн» çеç çапăçăва кĕрекен танксемпе пĕрле салтаксене пулăшма Г.К. Жуков И.В.Сталинран танк корпусĕ тата ятарлă тĕллевлĕ механизациленĕ (ОСНАЗ) амфибия машинăсем ыйтать. Маршал заявкинче амфибия машина-лодка ятне аялтан чĕрсех паллă тунă пулнă. 1941 çулччен Совет Союзĕ ишекен машинсем туса кăларман, вĕсене вăл ленд-лизу мелĕпе Ford GPA илнĕ. 1945 çулхи апрель уйăхĕн 12-мĕш тĕлне Жуков ыйтине тивĕçтереççĕ.

Амфибиллĕ 283 тата 286 №-лĕ батальонсем Либбенау районне пухăнаççĕ. 1945 çул тĕлне вăрçăри салтаксемшĕн амфибия машинăсем тĕлĕнтермĕш шутланман – вĕсем 1-мĕш Белорусси фрончĕн 273 тата 274 №-лĕ механизациленĕ батальонсенче  пулнă. Ку вăхăт тĕлне Хĕрлĕ Çарта амфиби машинăсемлĕ 10 батальон шутланнă, çуррине ытла вĕсене çапăçусем вăхăтĕнче Берлин çывăхĕнче пуçтарнă.

Одер юханшыв тăрăхне апрель уйăхĕн 16-мĕш тĕлне фашистсенчен тасатмалла пулнă. Яковлев Артем 286 №-лĕ  батальонра амфибия машина водителĕ пулнă. Стройра пурĕ 99 машина  шутланнă.

Берлин çулĕ çинче нимĕçсем кашни çĕр лаптăкне тĕрлĕ укрепленисем туса çирĕплетнĕ. «Одер операцине» хутшăннă салтаксем хаяр тытăçура темиçе хутчен те шыв урлă каçса плацдарм йышăнма тăнă, анчах вĕсен операцийĕ пăчланса ларнă.

Артиллери вут-çулăмĕ айĕн 61-мĕш арми Одер шывĕ урлă каçма тытăнать. Тĕттĕмленсен 286 №-лĕ амфиби батальонĕ 389-мĕш дивизине кĕрекен 89-мĕш номерлĕ Варшава хĕç-пăшаллă корпус чаçĕсене шыв урлă каçарма тытăнать. Понтон кĕпер хываççĕ - ăна нимĕçсен авиацийĕ сирпĕтсе ярать. Переправа вырăнне совет салтакĕсем юханшывăн тепĕр çыранне паромпа каçма тытăнаççĕ.

1945 çулхи апрель уйăхĕн 18-мĕш тĕлне Одер юханшывĕ урлă каçас тесе 29-мĕшпеле 9-мĕш хĕçпашаллă гварди корпусĕсем çума-çумăн çапăçнă. Çивĕч те хĕрÿ çапăçусем пынă, кунне совет салтакĕсен пĕр çухрăм çеç малалла кайма май килнĕ.

Апрель уйăхĕн 20-мĕшĕнче Одер шывĕ урлă каçса Фальгенбург хулине ирĕке кăлараççĕ.

Апрель уйăхĕн 21-мĕшĕнче 89-мĕш №-лĕ корпус 167 №-лĕ Рейхштрасса тăрăхĕнче Эберсвальде хулине ирĕке кăларать. Çак çапăçусене хутшăннă 286 №-лĕ амфибия батальона Приходько командир ертсе пынă. *«Çирĕп кăмăллă «Форд-амфибия» лодкăн водитель-механикĕ Яковлев Артем Яковлевич, хăйĕн машинипе 374-мĕш дивизи хĕçпăшаллă çарĕсен подразделенисене Одер юханшывăн хĕвел анăç плацдарме каçарнă çĕре хутшăннă. Артиллери, миномет, пулемет сапакан вут-çулăма пăхмасăр шыв урлă 21 рейс туса хĕçпăшаллă ротăн 2 взводне, пулемечиксен 2 расчетне тата радиостанцие, 11 аманнă салтаксене илсе каçарнă»* - тесе çырнă вăл хăйĕн донесенинче. *«Чăн та, правительствăн «Аслă Отечестваннăй  вăрçăн 1 степенлĕ» орденне* *Яковлев Артем тивĕç*», -  тенĕ майор.

1945 çулхи апрель-май уйăхĕсенче 61 арми Берлин хулине çурçĕр енчен ирĕке кăларма хатĕрленнĕ. Эльба юханшыв хĕррине пырса тухнă. Çак çапăçăва та хутшăннă Артем Яковлев.

Вăрçă вут-çулăмĕ витĕр тухнă салтаксен аса илĕвĕсене вулатăн е истори чăнлăхне кăтартса паракан фильмсем пăхатăн … Вара тин ăнланса илетĕн мĕн тери асаплă, тертлĕ пулнă çак çапăçусем…

Пуç çийĕн çунă тăхлан витĕр, вилĕмрен хӑрамасӑр вĕсем çĕнтерÿ патне утнă. Вăрçă хирĕнче выртса юлнă «пирĕнпе пĕр юнлă кукаçсемпе маçаксем, асаттесем» умĕнче эпир татайми парăмра.

Маршал е рядовой салтак, паллах вĕсен ĕçĕ-хĕлĕ хушшинче уйрăмлăх пур, анчах та вĕсем кашни хăйсен тивĕçне пурнăçланă – Тăван çĕре сыхланă, этем тивĕçне, арçын тивĕçне – пурнăçланă.

Раççей варринче, пĕчĕк чăваш ялĕнче çуралнă Артем Яковлевич, Мускавран пуçласа Эльба таран вăрçă вут-çÿлăмĕ витĕр утса тухнă. Икĕ çул çурă хаяр çапăçусенче çапăçнă салтака çĕнтерÿ çитсен те  тÿрех киле яман. Тепер 5 çул хушши вăл Лангель поселокĕнче, паянхи çурçĕр Рейн-Вестфали çĕрĕнче,  Бельги границинче службăра тăнă.

Германире çитсе курман хула хăварман…

1950 çулта 25 çулхи каччă тăван çĕре – Чăваш Ене таврăнать. Çичĕ çул çурă хушши тăван çĕре сыхланă паттăр салтак кăкри çинче «Аслă Отечествăннăй  вăрçăн 1 степенлĕ», «Хĕрлĕ Çăлтăр» орденĕсем, «Берлина илнишĕн», «1941-1945 çулсенче Аслă Отечествăннăй  вăрçăра Германие çĕнтернĕшĕн», «30 çул Совет Çарне» медальсем çиçнĕ.

1953 çулта Наталия Осиповнăпа çемье çавăрнă. Колхоз правленийĕ вĕсене Авшак Элмен ялĕнче пушă пÿрте парать. Нимелле кар! тăрса ăна юсама пулăшаççĕ. Артем Яковлевич Калинин ячĕпе хисепленекен колхозра (Авшак Элмен ялĕ ун чухне пĕр колхоз шутланнă) шоферта ĕçлеме тытăнать. Мăшăрĕпе вĕсем пĕрле 54 çул пурăнаççĕ, 7 ача пăхса çитĕнтерсе ура çине тăратаççĕ.

Мирлĕ вăхăтра Артем Яковлевич Яковлев правительство вăрçă пĕтнине халалласа кăларнă тĕрлĕ юбилей медалĕсене тивĕçет.

Асаплă та тертлĕ, юратуллă,  тус-тăванлă, кашни çын ăмсанмалла пурнăç пурăнса ирттерет, 81 çула кайса вилнĕ  ман кукаç – Артем Яковлевич.

Паянхи кун çакăнта пухăннă кашни çыннăн тăванĕсем хаяр та тискер вăрçа хутшăннă. Вĕсен ятне манса каяс марччĕ, çемье чысĕ туса вĕсене асра тытасчĕ, чунра упрасчĕ!

2016 çулхи март уйăхĕн 9-мĕшĕнче, пурăннă пулсан, пирĕн атте, кукаç, маçак 90 çул тултарнă пулĕччĕ. Шел!.. Питех те шел!.. Чунĕ çăтмахра пултăр! Çĕр çинче пурăнакан ачисемпе мăнукĕсем, мăнукĕн ачисем тивĕçлĕ çынсем пулса пурнăç çулĕпе тĕллевлĕ те çирĕп утаççĕ пулсан, вилнĕ çыннăн çылăхĕсене Турри каçарать, теççĕ. Çапла пултăр! Вăрçă хирĕнче пуç хунă, вăрçăра паттăррăн çапăçнă салтаксене, вăрçă вут-çулăмĕ витĕр утса тухнă мирлĕ пурнăçра пуçне усман салтаксене тивĕçлĕ пулар!